Stavenisko odovzdajú tento týždeň, stavať sa bude pol roka. Hala bude prioritne pre v obci veľmi populárny bedminton.
Viacúčelovú športovú halu v Klenovci postaví firma AMS Profit z Prievidze, ktorá ponúkla najnižšiu cenu a zároveň mala skúsenosti s realizáciou podobných stavieb. "Verejné obstarávanie na realizáciu viacúčelovej športovej haly v Klenovci prebiehalo v mesiacoch január a február a zúčastnilo sa ho sedem firiem. Firma AMS Profit z Prievidze ponúkla najnižšiu cenu a splnili i ďalšie podmienky, nakoľko majú skúsenosti s realizáciou podobných stavieb. Minulý týždeň sme podpísali zmluvu, malo by sa začať s realizáciou," povedala pre Echoviny.sk starostka Klenovca Zlata Kaštanová.
Obec Klenovec vďaka financiám z vládnej rezervy o výške 200 tis. eur, ktoré dostala minulý rok, postaví novú viacúčelovú športovú halu.
Hala sa na pozemok pri futbalovom štadióne nezmestila, bude stáť neďaleko priehrady
Nová športová hala vyrastie pri Materskej škole Karola Pajera. Okrem tejto alternatívy sa uvažovala aj nad pozemkom pri tribúne futbalového štadióne, sem sa však hala nezmestila. Uvažovalo sa aj nad opravou kultúrneho domu v centre obce, ale keďže veľkosťou budova nevyhovovala, rozhodlo sa vedenie pre novú budovu.
Štyri kurty na bedminton a jeden na tenis
Poloblúková montovaná hala bude pripomínať hangár a pod jej strechu sa zmestia štyri kurty pre bedmentonistov. Tento šport sa v obci teší veľkému úspechu a podľa dosiahnutých výsledkov je domáci klub najúspešnejším klubom na Slovensku. Okrem toho pribudne aj jeden tenisový kurt.
Financie, ktoré obec dostala ešte v minulom roku, má vyčerpať do konca budúceho roka. Realizácia stavby by mala trvať pol roka, so začatím sa začne po skompletizovaní projektovej dokumentácie. "Tender na projektovú dokumentáciu je ukončený," povedala pre Echoviny.sk starostka Klenovca Zlata Kaštanová. Ako dodala, výberového konania sa zúčastnili tri firmy, vyhrala spoločnosť so Žiliny s najvýhodnejšou ponukou.
Využitie finančnej rezervy v ostatných mestách
O uvoľnení finančnej rezervy štátu rozhodla vláda na svojom minuloročnom výjazdovom rokovaní v Poltári. Do okresu Rimavská Sobota sa uvoľnil milión eur. Podporené boli mestá Rimavská Sobota, Hnúšťa, Tisovec a 18 ďalších obcí zo severu okresu. V R. Sobote a Hnúšti z peňazí opravili cesty, v Tisovci športový areál Rudolfa Valenta.